Ljubljana, 24. 11.2023

Št. zadeve: EPL-GEN-0011/2023

**Erasmus+ 2023**

**Poziv k oddaji vlog za dodelitev dodatnih finančnih sredstev udeležencem mobilnosti s posebnimi potrebami v okviru projektov mobilnosti v terciarnem izobraževanju pogodbenega leta 2023**

1. **Opredelitev pojma »udeleženec s posebnimi potrebami«**

Vključenost je ena izmed prioritet programa Erasmus+ 2021 – 2027 in kot taka ena izmed ključih vidikov novih Erasmus+ projektov. S podpisom Univerzitetne listine Erasmus (ECHE) se je vaša institucija med drugim zavezala k enaki obravnavi in zagotavljanju enakih možnosti udeležencem z manj priložnosti, tudi posameznikom s posebnimi potrebami, tako študentom, mladim diplomantom, kot tudi osebju.

Vsi udeleženci z manj priložnostmi so upravičeni do ti. dodatka za študente z manj priložnostmi (v višini 250,00 €), udeleženci s posebnimi potrebami, kot so opredeljeni spodaj, **pa upravičeni tudi do dodatnih finančnih sredstev za kritje dejanskih stroškov, ki nastanejo iz naslova posebne potrebe zaradi mobilnosti in niso kriti v okviru dodatka za študente z manj priložnostmi (torej gre za stroške, ki presežejo znesek 250 EUR mesečno).**

**Têrmin študentov s posebnimi potrebami in njihov status je opredeljen v Zakonu o visokem šolstvu[[1]](#footnote-1) ter v statutih oz. pravilnikih posameznih univerz oz. njihovih članic, samostojnih fakultet, visokih in višjih strokovnih šol in se smiselno uporablja za vse skupine udeležencev (študente, mlade diplomante in osebje).**

Institucije so dolžne promovirati dodatne možnosti za udeležence z manj priložnostmi in za osebe s posebnimi potrebami že v fazi najave projekta oz. razpisa; prav tako lahko v razpisu določijo posebne pogoje za osebe s posebnimi potrebami, s ciljem zagotavljanja večje vključenosti. Institucije so dolžne o vseh udeležencih z manj priložnostmi poročati v orodju Evropske komisije.

V okviru programa Erasmus+ so udeleženci z manj priložnostmi upravičeni do posebne obravnave ne samo pri določanju pogojev sofinanciranja, temveč tudi pri zagotavljanju in nudenju vsestranske podpore pri odločitvi za odhod na mobilnost, spremljanju v času mobilnosti in integraciji po vrnitvi. Med osebe s posebnimi potrebami se uvrščajo posamezniki, ki potrebujejo izvajanje programov z dodatno strokovno pomočjo ali prilagoditvami glede na naravo specifične posebne potrebe.

1. **Rok za oddajo vloge in način oddaje vloge**

**2.1 Rok za oddajo vloge je 45 dni oz. najkasneje 30 dni pred začetkom mobilnosti udeleženca s posebnimi potrebami.**

Upravičeno obdobje za oddajo vloge je obdobje trajanja projekta oz. do porabe rezerviranih sredstev za opisani namen.

**Rok je odprt za čas trajanja projekta KA1 za pogodbeno leto 2023 oz. do porabe namenskih sredstev.**

**2.2 Institucija odda vlogo na nacionalno agencijo CMEPIUS na predpisanem obrazcu.**

Udeleženec s posebnimi potrebami in institucija skupaj izpolnita vlogo na predpisanem obrazcu (gl. priloge) in priložita zahtevane priloge. Koordinator projekta oz. Erasmus+ kontaktna oseba na instituciji vlogo posreduje nacionalni agenciji (CMEPIUS). **Udeleženci sami vlog ne pošiljajo neposredno nacionalni agenciji (CMEPIUS).**

**Zahtevane priloge so:**

**i) Dokazilo o upravičenosti kandidata:**

* **OBVEZNO za študente/mlade diplomante:** Sklep senata matične institucije o dodelitvi/odobritvi statusa osebe s posebnimi potrebami[[2]](#footnote-2) (velja za študente; veljaven za študijsko leto v katerem študent odhaja na mobilnost);
* Odločbo o razvrščanju Centra za socialno delo;
* Odločbo o usmeritvi Zavoda RS za šolstvo;
* Strokovno mnenje Zavoda RS za šolstvo;
* Mnenje invalidske komisije Zavoda za pokojninsko in invalidsko zavarovanje.

**ii) OBVEZNO za vse: Mnenje zdravnika z navedbo**, katere dodatne zdravstvene storitve, terapije, pripomočke in/ali drugo potrebujete kot udeleženec v času mobilnosti, da bi lahko uspešno izvedli načrtovano Erasmus+ mobilnost (študij, prakso, predavanje ali usposabljanje) na instituciji gostiteljici, ki ne sme biti starejše od 3 mesecev).

**iii) OBVEZNO za vse: Ocene vseh stroškov iz naslova posebne potrebe. Ocene stroškov, ki jih navajate v vlogi, morajo biti na podlagi dejanske poizvedbe o ceni** (ponudba, predračun, rezervacije, ceniki itn.)

Upošteva se, da odgovornost za točnost podatkov o osebah s posebnimi potrebami nosi kontaktna oseba Erasmus+ koordinator institucije, ki pošlje vlogo Nacionalni agenciji (CMEPIUS).

Institucije so dolžne vse potencialne udeležence mobilnosti E+ v okviru pogodbenega leta 2023 obvestiti o pozivu za dodatna sredstva in njegovi vsebini ter načinu oddaje vloge in zahtevanih prilog.

Institucija oz. koordinator projekta je dolžna pred pošiljanjem vloge na nacionalno agencijo preveriti popolnost vloge, ustreznost ter ažurnost prilog ter zagotoviti pravočasno oddajo, tj. **najmanj 30 dni pred začetkom mobilnosti udeleženca s posebnimi potrebami**. **Nepopolne ali prepozno prispele vloge ne bodo obravnavane in bodo posredovane v dopolnitev instituciji.**

**2.3 Način pošiljanja:**

Vlogo institucija odda preko elektronske pošte na naslov: [gp.cmepius@cmepius.si](mailto:gp.cmepius@cmepius.si)

V zadevo elektronskega sporočila dodate sklic na številko **EPL-GEN-0011/2023**

**POMEMBNO!**

Ker gre za pošiljanje občutljivih osebnih podatkov mora institucija poskrbeti za dodatno varovanje dokumentov: zaklenjeni dokumenti, z geslom, ki ga institucija posreduje v ločenem sporočilu. **Dovoljeni so skenirani dokumenti oz. dokumenti z elektronskimi podpisi.**

1. **Odobritev vloge in upravičena sredstva:**

Nacionalna agencija je za namen dodelitve dodatnih sredstev za udeležence s posebnimi potrebami rezervirala sredstva v okviru Erasmus+ KA131 2023, v višini 50.000,00 EUR ter v okviru KA171 2023 v skupni višini 40.000,00 EUR. Za KA171 so sredstva razporejena po geografskih regijah in samo znotraj teh se lahko tudi porabijo. **Rok je odprt za čas trajanja projekta KA1 za pogodbeno leto 2023 oz. do porabe namenskih sredstev.**

Končno odločitev o odobritvi dodatnih sredstev in njihove višine posameznemu upravičencu bo v skladu z zapisanim v tem pozivu in pravili programa Erasmus+ sprejela Nacionalna agencija (CMEPIUS). **Odobrena sredstva mora institucija upravičencu v celoti nakazati pred odhodom na mobilnost.**

Dodatna sredstva za udeležence s posebnimi potrebami nad prispevkom na enoto oz. dodatkom za udeležence z manj priložnostmi 250 EUR/mesečno temeljijo na realnih stroških, ki morajo biti dokazljivi z računi, ki jih morajo udeleženci po vrnitvi iz mobilnosti predložiti instituciji. Za stroške, krite z dodatkom za udeležence z manj priložnostmi, dokazila niso potrebna.

1. **Dodatne informacije**

Poziv je poslan neposredno kontaktnim osebam na visokošolskih institucijah in višjih strokovnih šolah ter v konzorcijih za mobilnost, ki v pogodbenem letu 2023 izvajajo projekte mobilnosti Erasmus+ KA1 za področje terciarnega izobraževanja.

Za dodatne informacije se lahko Erasmus+ kontaktna oseba obrne na koordinatorja projektov mobilnosti v terciarnem izobraževanju Adela Trunkl, [adela.trunkl@cmepius.si](mailto:adela.trunkl@cmepius.si) oz. na 01/620- 94-83 za KA131 in KA171.

Priloga:

* Obrazec: Vloga za dodelitev dodatnih sredstev za udeležence s posebnimi potrebami v okviru programa Erasmus+ KA1 projekti mobilnosti KA131 in KA171, pogodbeno leto 2023.

1. 69.a člen Zakona o visokem šolstvu: *»Študenti s posebnimi potrebami so slepi in slabovidni študenti oziroma študenti z okvaro vidne funkcije, gluhi in naglušni študenti, študenti z govorno-jezikovnimi motnjami, gibalno ovirani študenti, dolgotrajno bolni študenti, študenti z avtističnimi motnjami ter študenti s čustvenimi in vedenjskimi motnjami.«* [↑](#footnote-ref-1)
2. Ne velja za mlade diplomante in zaposlene. [↑](#footnote-ref-2)